**รายงานการประชุมคณะกรรมการประจำคณะวิศวกรรมศาสตร์**

**ครั้งที่ 88-5/2562**

**วันพฤหัสบดีที่** 7 มีนาคม 2562

**ณ ห้องประชุม 1 ชั้น 8 ตึกเพียรวิจิตร คณะวิศวกรรมศาสตร์**

**--------------------------------------**

**ผู้มาประชุม**

1. ศ.อภิรัฐ ศิริธราธิวัตร คณบดี ประธาน
2. รศ.ชินะวัฒน์ มุกตพันธุ์ รองคณบดีฝ่ายบริหาร
3. อ.ทินกร คำแสน ผู้ช่วยคณบดีฝ่ายแผนยุทธศาสตร์และสารสนเทศ

แทนรองคณบดีฝ่ายแผนยุทธศาสตร์และพัฒนาคุณภาพ

1. รศ.กานดา สายแก้ว รองคณบดีฝ่ายวิจัยและบัณฑิตศึกษา
2. รศ.ขนิษฐา คำวิลัยศักดิ์ รองคณบดีฝ่ายวิชาการ
3. รศ.ลัดดา ตันวาณิชกุล รองคณบดีฝ่ายวิเทศสัมพันธ์และสื่อสารองค์กร
4. อ.จารุพล สุริยวนากุล รองคณบดีฝ่ายพัฒนานักศึกษา
5. รศ.จีรนุช เสงี่ยมศักดิ์ หัวหน้าสาขาวิชาวิศวกรรมไฟฟ้า
6. รศ.สมชาย ชวนอุดม หัวหน้าสาขาวิชาวิศวกรรมเกษตร
7. อ.สมศักดิ์ หอมดี หัวหน้าสาขาวิชาวิศวกรรมอุตสาหการ
8. รศ.วินัย ศรีอำพร กรรมการผู้ทรงคุณวุฒิ
9. รศ.ธนากร วงศ์วัฒนาเสถียร กรรมการผู้ทรงคุณวุฒิ
10. นายทองปาน สุนทรารักษ์ ผู้อำนวยการกองบริหารงานคณะวิศวกรรมศาสตร์ กรรมการและเลขานุการ

**ผู้เข้าร่วมประชุม**

1. รศ.สุธาสินี เนรมิตตกพงศ์ หัวหน้าสาขาวิชาวิศวกรรมเคมี
2. ผศ.ธัญลักษณ์ ราษฎร์ภักดี หัวหน้าสาขาวิชาวิศวกรรมสิ่งแวดล้อม
3. นายภาณุพงศ์ ต.ประเสริฐ ผู้ช่วยเลขานุการ
4. นางสาวมาริษา นันสมบัติ ผู้ช่วยเลขานุการ

**ผู้ไม่มาประชุมเนื่องจากติดภารกิจอื่น**

1. รศ.พิเชษฐ เชี่ยวธนะกุล หัวหน้าสาขาวิชาวิศวกรรมคอมพิวเตอร์

**เริ่มประชุมเวลา 13.30 น.**

เมื่อครบองค์ประชุมแล้ว ประธานได้กล่าวเปิดการประชุมและดำเนินการประชุมตามระเบียบวาระ ดังนี้

**ระเบียบวาระที่ 1 เรื่องแจ้งเพื่อทราบ**

**1.1 การประชุมกรรมการประจำคณะวิศวกรรมศาสตร์ วาระพิเศษ ครั้งที่ 1/2562**

**ประธานได้แจ้งที่ประชุมว่า ในวันพฤหัสบดีที่ 14 มีนาคม 2562 จะมีการประชุมกรรมการประจำคณะวิศวกรรมศาสตร์ วาระพิเศษ ครั้งที่ 1/2562 เพื่อเสนอชื่อผู้สมควรดำรงตำแหน่งกรรมการสภามหาวิทยาลัยผู้ทรงคุณวุฒิ แทนตำแหน่งที่ว่าง จึงแจ้งที่ประชุมเพื่อรับทราบและขอเรียนเชิญคณะกรรมการประจำคณะฯ และหัวหน้าสาขาวิชาทุกท่านเข้าร่วมประชุมดังกล่าว**

**ที่ประชุมรับทราบ**

**1.2** สรุปผลการประเมินการสอนรายบุคคล

**รองคณบดีฝ่ายบริหารได้แจ้งที่ประชุมถึงผลการประเมินการสอน เพื่อประกอบการขอตำแหน่งทางวิชาการ ราย นายรองฤทธิ์ ฉัตรถาวร พนักงานมหาวิทยาลัย ประเภทวิชาการ ที่มีความประสงค์ ขอกำหนดตำแหน่งทางวิชาการเป็น ผู้ช่วยศาสตราจารย์ ซึ่งคณะกรรมการประเมินผลการสอนได้ส่งผลการประเมินเรียบร้อยแล้ว โดยผลการประเมินเป็นไปตามหลักเกณฑ์ที่สถาบันกำหนด จึงแจ้งที่ประชุมเพื่อทราบ**

ที่ประชุมรับทราบ

**1.3** การเปลี่ยนกระทรวงใหม่สำหรับมหาวิทยาลัยในประเทศไทย

**ประธานได้แจ้งที่ประชุมว่า ด้วยรัฐบาลกำลังเตรียมการจัดตั้งกระทรวงใหม่ โดยนำกระทรวงวิทยาศาสตร์และเทคโนโลยีกับสำนักงานอุดมศึกษา (มหาวิทยาลัย) และหน่วยงานให้ทุนวิจัยทั้งหมดของภาครัฐควบรวมเข้าไว้ด้วยกัน ซึ่งจะทำให้เกิดการเปลี่ยนแปลงมากมายในการจัดการเรียน การสอน หลักสูตร และการขอทุนสนับสนุนการทำวิจัย รวมไปถึงการขอกำหนดตำแหน่งทางวิชาการ และบทบาท หน้าที่ ระหว่างคณะฯ กับสภาวิศวกร จึงแจ้งที่ประชุมเพื่อรับทราบ**

ที่ประชุมรับทราบ

**ระเบียบวาระที่ 2 รับรองรายงานการประชุมครั้งที่ 87-4/2562 เมื่อวันที่ 28 กุมภาพันธ์ 2562**

ที่ประชุมมีมติรับรองรายงานการประชุมคณะกรรมการประจำคณะฯ ครั้งที่ 87-4/2562 โดยมีการแก้ไข ดังนี้

**-** หน้าที่ 11 บรรทัดที่ 4 แก้ไขชื่อวาระที่ 7.3 เป็น “ความคืบหน้าการส่งผลการศึกษารายวิชา 196421 AIR POLLUTION CONTROL AND DESIGN”

**ระเบียบวาระที่ 3 เรื่องสืบเนื่องจากการประชุมครั้งก่อน**

**3.1 เรื่องสืบเนื่องวาระที่ 5.3 เสนอชื่อและประวัติผู้สมควรได้รับยกย่องเป็นอาจารย์ดีเด่นแห่งชาติ ประจำปี 2562 ในคราวประชุม ครั้งที่ 87-4/2562 เมื่อวันที่ 28 กุมภาพันธ์ 2562**

**รองคณบดีฝ่ายบริหารได้เสนอต่อที่ประชุมว่า สืบเนื่องวาระที่ 5.3 เสนอชื่อและประวัติผู้สมควรได้รับยกย่องเป็นอาจารย์ดีเด่นแห่งชาติ ประจำปี 2562 ในคราวประชุม ครั้งที่ 87-4/2562 เมื่อวันที่ 28 กุมภาพันธ์ 2562 ที่ประชุมพิจารณาแล้วมีมติเสนอชื่อ ศาสตราจารย์สุจินต์ บุรีรัตน์ เป็นผู้สมควรได้รับยกย่องเป็นอาจารย์ดีเด่นแห่งชาติ ประจำปี 2562 และให้ฝ่ายบริหารดำเนินการต่อไป นั้น เนื่องด้วยบุคคลดังกล่าวไม่ประสงค์เข้าสู่กระบวนการเสนอชื่อผู้สมควรได้รับยกย่องเป็นอาจารย์ดีเด่นแห่งชาติ ประจำปี 2562 จึงเสนอที่ประชุมเพื่อพิจารณาเสนอชื่อผู้สมควรได้รับยกย่องเป็นอาจารย์ดีเด่นแห่งชาติ ประจำปี 2562 อีกครั้ง ดังรายละเอียดตามเอกสารประกอบวาระการประชุม**

**มติ ที่ประชุมพิจารณาแล้วมีมติเสนอชื่อ ศาสตราจารย์กาญจนา เศรษฐนันท์ เป็นผู้สมควรได้รับยกย่องเป็นอาจารย์ดีเด่นแห่งชาติ ประจำปี 2562 และให้ฝ่ายบริหารดำเนินการต่อไป**

**3.2 เรื่องสืบเนื่องวาระที่ 7.3 ความคืบหน้าการส่งผลการศึกษารายวิชา 196421 AIR POLLUTION CONTROL AND DESIGN ในคราวประชุม ครั้งที่ 87-4/2562 เมื่อวันที่ 28 กุมภาพันธ์ 2562**

**รองคณบดีฝ่ายบริหารได้แจ้งที่ประชุมว่า สืบเนื่องวาระที่ 7.3 ความคืบหน้าการส่งผลการศึกษารายวิชา 196421** AIR POLLUTION CONTROL AND DESIGN **ในคราวประชุม ครั้งที่ 87-4/2562 เมื่อวันที่ 28 กุมภาพันธ์ 2562 ที่ประชุมรับทราบอาจารย์ประจำรายวิชา 196421** AIR POLLUTION CONTROL AND DESIGN **ยังไม่ได้ส่งผลการศึกษา ประจำภาคการศึกษาต้น ปีการศึกษา 2561 และให้อาจารย์ชัชวาล อัยยาธิติ อาจารย์ประจำรายวิชา 196421** AIR POLLUTION CONTROL AND DESIGN **เข้าพบ ณ ห้องผู้บริหารชั้น 8 ตึกเพียรวิจิตร ในวันศุกร์ที่ 1 มีนาคม 2562 นั้น จากการหารือและสอบถามบุคคลดังกล่าว ร่วมกับหัวหน้างานพัฒนาวิชาการและพัฒนานักศึกษา ปรากฏว่า อาการบาดเจ็บเกี่ยวกับดวงตาเป็นสาเหตุในการส่งผลการศึกษาล่าช้า โดยได้รับการรับรองจากแพทย์ที่รักษา ทั้งนี้ เมื่อวันที่ 4 มีนาคม 2562 อาจารย์ชัชวาล อัยยาธิติ ได้ส่งผลการศึกษารายวิชา 196421** AIR POLLUTION CONTROL AND DESIGN **เป็นที่เรียบร้อยแล้ว ในการนี้ การสอบหาข้อเท็จจริงที่คณะฯ ได้ดำเนินการอยู่นั้น ยังคงดำเนินการต่อไป จึงแจ้งที่ประชุมเพื่อรับทราบ**

**ที่ประชุมรับทราบ**

**ระเบียบวาระที่ 4 เรื่องค้างพิจารณา - ไม่มี -**

**ระเบียบวาระที่ 5 เรื่องเสนอเพื่อพิจารณา**

**5.1 การสรรหาคณบดีคณะวิศวกรรมศาสตร์**

(ก่อนเริ่มพิจารณาวาระที่ 5.1 คณบดีได้ออกจากห้องประชุมและไม่ได้เข้าร่วมพิจารณาในวาระ ที่ 5.1) รองคณบดีฝ่ายบริหารได้เสนอต่อที่ประชุมว่า ตามที่จะมีการสรรหาคณบดีคณะวิศวกรรมศาสตร์ คณะกรรมการสรรหาคณบดีคณะวิศวกรรมศาสตร์ ได้กำหนดวันในการดำเนินการสรรหาคณบดี เรียบร้อยแล้ว โดยขอให้คณะฯ พิจารณาวิธีการในการเสนอชื่อผู้สมควรดำรงตำแหน่งคณบดี โดยวิธีใดวิธีหนึ่ง ดังนี้ 1) เสนอชื่อโดยวิธีหย่อนบัตร และ 2) เสนอชื่อโดยวิธีดิจิทัล จึงเสนอที่ประชุมเพื่อพิจารณา ดังรายละเอียด ตามเอกสารประกอบวาระการประชุม

**มติ ที่ประชุมพิจารณาแล้ว (โหวตโดยวิธีลับ) มีมติเห็นชอบวิธีการในการเสนอชื่อผู้สมควรดำรงตำแหน่งคณบดี ในวันที่ 3 เมษายน 2562 โดยวิธีหย่อนบัตร ทั้งนี้ ให้ฝ่ายบริหารดำเนินการต่อไป**

**5.2 ขอเชิญเข้าร่วมประชุมอภิปราย “ความร่วมมือแห่งอนาคต : ความท้าทายของระบบราชการ ๔.๐”**

ประธานได้เสนอต่อที่ประชุมว่า ด้วยสำนักงานเลขาธิการสภาการศึกษาได้มีกำหนดจัดการประชุมอภิปราย “ความร่วมมือแห่งอนาคต : ความท้าทายของระบบราชการ ๔.๐” (Collaborations for the Future : Challenges for Government 4.0) โดยมีวัตถุประสงค์เพื่อรับฟังความคิดเห็นผ่านการสร้างความเป็นหุ้นส่วนกับภาคส่วนต่าง ๆ ในการพัฒนาระบบราชการตามกรอบแนวคิดระบบราชการ ๔.๐ โดยเชิญบุคลากรในคณะฯ เข้าร่วมการประชุมข้างต้น จำนวน 2 ท่าน ในวันพุธที่ 3 เมษายน 2562 เวลา 08.30 – 16.30 น. ณ โรงแรมประจักษ์ตรา รีสอร์ท ตำบลหมากแข้ง อำเภอเมือง จังหวัดอุดรธานี จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติให้ผู้สนใจเข้าร่วมการประชุมแจ้งความประสงค์ต่อคณบดี ภายในวันที่ 21 มีนาคม 2562 เพื่อดำเนินการต่อไป**

**5.3 การขอใช้พื้นที่เพื่อติดตั้งอุปกรณ์รับ-ส่งสัญญาณโทรศัพท์เคลื่อนที่**

ประธานได้เสนอต่อที่ประชุมว่า ตามที่มหาวิทยาลัยขอนแก่น ได้อนุญาตให้บริษัท แอดวานซ์ ไวร์เลส เน็ทเวอร์ค จำกัด (AWN) และบริษัท ดีแทค ไตรเน็ต จำกัด (DTAC) ใช้พื้นที่เพื่อติดตั้งอุปกรณ์รับ - ส่งสัญญาณ (โทรศัพท์เคลื่อนที่) บริเวณพื้นที่ชั้นดาดฟ้าตึกเพียรวิจิตร ระยะเวลาสัญญา 3 ปี ทั้งสองบริษัท มีความประสงค์ขอต่อระยะเวลาให้สิทธิใช้พื้นที่ เป็นระยะเวลาอีก 3 ปี นับตั้งแต่วันที่ 1 มิถุนายน 2562 ถึงวันที่ 31 พฤษภาคม 2565 (AWN) และ 1 พฤศจิกายน 2562 ถึงวันที่ 31 ตุลาคม 2565 (DTAC) ตามลำดับ โดยขอความอนุเคราะห์คงอัตราค่าเช่า เงินสนับสนุนกิจการ ทุนการศึกษา และเงื่อนไขอื่น ตามสัญญาฉบับเดิมทุกประการ จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบให้ใช้พื้นที่เพื่อติดตั้งอุปกรณ์รับ - ส่งสัญญาณ (โทรศัพท์เคลื่อนที่) บริเวณพื้นที่ชั้นดาดฟ้าตึกเพียรวิจิตรของทั้งสองบริษัท ในการนี้ ขอให้มหาวิทยาลัยขอนแก่นพิจารณาอัตราค่าเช่า เงินสนับสนุนกิจการ ทุนการศึกษา และเงื่อนไขอื่น ให้เท่าเทียมกันทุกบริษัท โดยคณะฯ หรือมหาวิทยาลัยขอนแก่นไม่เสียผลประโยชน์ ทั้งนี้ ให้ฝ่ายบริหารดำเนินการต่อไป**

**5.4 ผลการปฏิบัติราชการของบุคลากรคณะวิศวกรรมศาสตร์ รอบที่ 1/2562**

วาระลับ

**5.5 พนักงานมหาวิทยาลัยขอกำหนดตำแหน่งทางวิชาการ**

รองคณบดีฝ่ายบริหารได้เสนอต่อที่ประชุมว่า ด้วยนายพิรัสม์ คุณกิตติ พนักงานมหาวิทยาลัย ประเภทวิชาการ ตำแหน่งอาจารย์ ได้แจ้งความประสงค์ขอกำหนดตำแหน่งทางวิชาการเป็น ผู้ช่วยศาสตราจารย์ ในสาขาวิชาวิศวกรรมไฟฟ้า ทั้งนี้ ได้ผ่านความเห็นชอบจากที่ประชุมคณะกรรมการกลั่นกรองคุณสมบัติและผลงานทางวิชาการผู้เสนอขอกำหนดตำแหน่งทางวิชาการ คณะวิศวกรรมศาสตร์ ในคราวประชุมครั้งที่ 2/2562 เมื่อวันที่ 6 มีนาคม 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**5.6 รายชื่อผู้ทรงคุณวุฒิพิจารณาผลงานทางวิชาการ**

วาระลับ

**5.7 นักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยมีนักศึกษาระดับบัณฑิตศึกษา หลักสูตรวิศวกรรมศาสตรมหาบัณฑิต (วศ.ม.) สาขาวิชาวิศวกรรมโยธา แผน ก แบบ ก 2 ได้เรียนครบหลักสูตรประจำภาคการศึกษาปลาย ปีการศึกษา 2561 จำนวน 1 คน ซึ่งได้ผ่านการตรวจสอบความถูกต้องจากสาขาวิชาที่สังกัด และผ่านความเห็นชอบจากคณะกรรมการบัณฑิตศึกษา คณะวิศวกรรมศาสตร์ โดยวิธีเวียน ครั้งที่ 5/2562 เมื่อวันที่ 4 มีนาคม 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.8 หลักสูตรวิทยาการข้อมูล ประเภทประกาศนียบัตร (Non-Degree)**

รองคณบดีฝ่ายวิชาการได้เสนอต่อที่ประชุมว่า ด้วยสาขาวิชาวิศวกรรมคอมพิวเตอร์ โดยมี ผู้ช่วยศาสตราจารย์ภาณุพงษ์ วันจันทึก เป็นอาจารย์ผู้รับผิดชอบหลักสูตร ได้ดำเนินการจัดทำข้อมูลและรายละเอียดในการออกแบบหลักสูตรวิทยาการข้อมูล (Data Science) ในโครงการบัณฑิตพันธุ์ใหม่และกำลังคนที่มีสมรรถนะเพื่อตอบโจทย์ภาคการผลิต ตามนโยบายการปฏิรูปอุดมศึกษาไทย ประเภทประกาศนียบัตร (Non-Degree) ของกระทรวงศึกษาธิการ เพื่อสร้างกำลังคนที่มีคุณภาพเข้าทำงานในอุตสาหกรรมใหม่ (New S-Curve) และพัฒนาการศึกษาระดับอุดมศึกษาโดยปรับเปลี่ยนรูปแบบการผลิตบัณฑิตและต้นแบบของหลักสูตรและการเรียนการสอนซึ่งเน้นสร้างประสบการณ์ด้วยการปฏิบัติจริง ซึ่งจะเปิดสอนในภาคการศึกษาต้น ปีการศึกษา 2562 โดยจะได้รับงบประมาณสนับสนุนจากกระทรวงศึกษาธิการ จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.9 การเสนอชื่อผู้สมควรดำรงตำแหน่งกรรมการสภามหาวิทยาลัยผู้ทรงคุณวุฒิ แทนตำแหน่งที่ว่าง**

ประธานได้เสนอต่อที่ประชุมว่า ด้วย นายวนัส แต้ไพสิฐพงษ์ กรรมการสภามหาวิทยาลัยผู้ทรงคุณวุฒิ ด้านบริหารการเงิน ทรัพย์สินและการลงทุน ได้ขอลาออกจากตำแหน่ง มีผลตั้งแต่วันที่ 7 กุมภาพันธ์ 2562 สำนักงานสภามหาวิทยาลัยจึงขอให้คณะฯ เสนอชื่อผู้สมควรดำรงตำแหน่งกรรมการสภามหาวิทยาลัยผู้ทรงคุณวุฒิ ด้านบริหารการเงิน ทรัพย์สินและการลงทุน แทนตำแหน่งที่ว่าง จำนวน 1 ชื่อ โดยผ่านการมีส่วนร่วมของบุคลากร จึงขอความอนุเคราะห์หัวหน้าสาขาสอบถามคณาจารย์ภายในสาขา เพื่อเสนอชื่อผู้สมควรดำรงตำแหน่งกรรมการสภามหาวิทยาลัยผู้ทรงคุณวุฒิ ด้านบริหารการเงิน ทรัพย์สินและการลงทุน จำนวน 1 ชื่อ และจัดส่งให้ฝ่ายบริหาร ภายในวันที่ 13 มีนาคม 2562 เพื่อฝ่ายบริหารจะได้นำเสนอต่อที่ประชุมคณะกรรมการประจำคณะฯ ในคราวประชุมวาระพิเศษ ครั้งที่ 1/2562 ในวันที่ 14 มีนาคม 2562 ต่อไป จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายบริหารดำเนินการต่อไป**

**ระเบียบวาระที่ 6 เรื่องจรรยาบรรณและธรรมาภิบาล** - ไม่มี -

**ระเบียบวาระที่ 7 เรื่องอื่น ๆ**

**7.1 ทุนสำรองสะสมคณะวิศวกรรมศาสตร์ ปีงบประมาณ พ.ศ. 2557 - 2561**

ประธานได้แจ้งที่ประชุมถึงข้อมูลเชิงสถิติเกี่ยวกับทุนสำรองสะสมคณะวิศวกรรมศาสตร์ ปีงบประมาณ พ.ศ. 2557 – 2561 จำแนกตามสาขา/หน่วยงาน (ส่วนกลาง) ปีงบประมาณ และงบประมาณทุนสำรองสะสมคงเหลือในแต่ละปีงบประมาณ ดังรายละเอียดตามเอกสารประกอบวาระการประชุม

ประธานได้หารือที่ประชุมเพิ่มเติมว่า เนื่องจากคณะฯ ได้ดำเนินการให้จัดเก็บงบประมาณทุนสำรองสะสมรวมศูนย์ไว้ที่ส่วนกลาง (คณะฯ) ตั้งแต่ปีงบประมาณ พ.ศ. 2560 เป็นต้นมา นั้น คณะฯ ได้เล็งเห็นความสำคัญในการจัดเก็บงบประมาณทุนสำรองสะสม โดยจำแนกตามสาขาดังเดิม หลังหักต้นทุนด้านการดําเนินการ (Operating cost) ค่าใช้จ่ายต่อหัวนักศึกษารายหลักสูตร (Unit Cost) และค่าดำเนินงานของส่วนกลางร้อยละ 30 เป็นต้น จึงขอหารือที่ประชุม

**มติ ที่ประชุมพิจารณาแล้วมีมติเห็นชอบในหลักการ โดยเสนอแนะให้จัดสรรรายได้จากการบริการวิชาการ (5%) ให้แต่ละสาขาด้วย ทั้งนี้ ให้ฝ่ายแผนยุทธศาสตร์และพัฒนาคุณภาพดำเนินการศึกษาในรายละเอียดต่อไป**

**7.2 การดำเนินงานภายในคณะวิศวกรรมศาสตร์**

หัวหน้าสาขาวิชาวิศวกรรมอุตสาหการได้หารือที่ประชุมถึงหลักการดำเนินงานภายในคณะวิศวกรรมศาสตร์ 3 ประเด็น ดังนี้

1. เนื่องด้วยคณะฯ ได้ใกล้เข้าสู่กระบวนการสรรหาคณบดี และมีผู้เสนอตัวเข้าสู่กระบวนการสรรหาคณบดีเป็นผู้บริหารหลายท่าน จึงขอให้ผู้เสนอตัวฯ ปฏิบัติงาน แสดงวิสัยทัศน์ หรือดำเนินการอื่นใด ให้เหมาะสม ไม่ให้เกี่ยวเนื่องสัมพันธ์กันกับอำนาจ หน้าที่ในตำแหน่งบริหาร ทั้งนี้ หากมีความเข้าใจคาดเคลื่อนอาจนำไปสู่การร้องเรียนต่อไป
2. ตามที่คณะฯ ได้ดำเนินการปรับปรุงแนวปฏิบัติการลงนามในเอกสารต่าง ๆ สำหรับหัวหน้าสาขาหลายครั้ง ปัจจุบันยังไม่แน่ใจในแนวปฏิบัติ อาทิ การไปราชการ การเบิกจ่าย (การเงิน) จึงขอให้คณะฯ ดำเนินการตรวจสอบในรายละเอียดของแนวปฏิบัติดังกล่าวอีกครั้ง
3. สาขาสามารถเรียกประชุมคณาจารย์เพื่อแจ้งข่าวสาร และชี้แจงข้อมูลได้ แต่ไม่อาจหมายรวมไปถึงการจัดการประชุมคณะกรรมการบริหารสาขา ใช่หรือไม่ จึงขอหารือที่ประชุม

ประธานได้รับทราบในประเด็นที่หนึ่ง และแจ้งที่ประชุมถึงประเด็นที่สองว่า คณะฯ ได้ชี้แจงแนวปฏิบัติการลงนามในเอกสารต่าง ๆ สำหรับหัวหน้าสาขา ตามอำนาจหน้าที่ของหัวหน้าสาขาแล้ว กล่าวคือ หัวหน้าสาขาไม่ต้องลงนามในเอกสารใดเลย ทั้งนี้ ในประเด็นที่สาม สาขาสามารถเรียกประชุมคณาจารย์ เพื่อแจ้งข่าวสาร และชี้แจงข้อมูลได้ โดยไม่สามารถจัดการประชุมคณะกรรมการบริหารสาขา เนื่องจากคณะฯ ไม่มีคณะกรรมการบริหารสาขา และคณะกรรมการบริหารสาขา ไม่ถูกต้องตามกฎหมาย จึงแจ้งที่ประชุมเพื่อรับทราบ

**ที่ประชุมรับทราบ**

**7.3 การบรรจุวาระการประชุม**

หัวหน้าสาขาวิชาวิศวกรรมไฟฟ้าได้แจ้งที่ประชุมว่า เพื่อให้การประชุมคณะกรรมการประจำคณะฯ ดำเนินการไปอย่างถูกต้องตรงตามปฏิทินการดำเนินงาน จึงขอให้ผู้ที่จะบรรจุวาระการประชุมส่งเอกสารให้ฝ่ายเลขานุการและจัดส่งให้คณะกรรมการก่อนการประชุม โดยไม่ควรนำวาระและเอกสารเข้าเพิ่มเติมระหว่างการประชุม ยกเว้น วาระเร่งด่วน จึงแจ้งที่ประชุมเพื่อรับทราบ

**ที่ประชุมรับทราบ**

**เลิกประชุมเวลา 15.40 น.**

**(นายทองปาน สุนทรารักษ์)**

**กรรมการและเลขานุการที่ประชุมคณะฯ**

**นายภาณุพงศ์ ต.ประเสริฐ**

**นางสาวมาริษา นันสมบัติ**

**ผู้ช่วยเลขานุการที่ประชุม**